"เคทีซี"พร้อมรบในทุกตลาด
เคทีซีชักธงรบธุรกิจบัตรเครดิตอัด 1,000 ล้านบาท ออกแคมเปญทุกสัปดาห์ ลั่นไม่มีเครื่องหมายดอกจัน
5 ธ.ค. 2555

เคทีซีชักธงรบธุรกิจบัตรเครดิตอัด 1,000 ล้านบาท ออกแคมเปญทุกสัปดาห์ ลั่นไม่มีเครื่องหมายดอกจัน
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่าในปีหน้าเคทีซีได้ตั้งงบการตลาดไว้ 1,000 ล้านบาท เพื่อกลับมารุกตลาดบัตรเครดิตอย่างเต็มที่ โดยตั้งแต่วันที่ 16 ม.ค. 2556 เป็นต้นไป จะออกแคมเปญการตลาดเป็นรายสัปดาห์ เพื่อกระตุ้นการใช้จ่ายผ่านบัตรเครดิต
“เคทีซีได้ล้างขาดทุนหมดแล้วใน 9 เดือนแรก ตลอดทั้งปีจะมีกำไร 100-200 ล้านบาท และในปีหน้าเมื่อกลับมาทำตลาดอย่างเต็มที่ เคทีซีจะมีกำไรเพิ่มขึ้นจากปีนี้มากกว่า 1 เท่าตัว” นายระเฑียร กล่าว
ทั้งนี้ แผนธุรกิจในปีหน้า เคทีซีตั้งเป้าหมายธุรกิจบัตรเครดิตมีอัตราการเติบโตสูงกว่า 10% โดยตั้งเป้าเพิ่มจำนวนบัตรเครดิตอีก 1.4-1.5 แสนบัตร ซึ่งจะทำให้ฐานบัตรเครดิตมีจำนวน 1.5-1.6 ล้านบัตร ส่วนยอดใช้จ่ายผ่านบัตรเครดิตล่าสุดได้เพิ่มขึ้นเป็น 7,000-8,000 บาทต่อบัตรต่อเดือน หลังจากได้ยกเลิกบัตรเครดิตที่ไม่มียอดใช้จ่าย 3 แสนบัตร ในปีหน้าเมื่อกระตุ้นตลาดเต็มที่ ยอดใช้จ่ายจะเพิ่มขึ้นเป็น 8,500-9,000 บาทต่อบัตรต่อเดือน
ด้านธุรกิจสินเชื่อบุคคล เคทีซีตั้งเป้าเติบโตไว้ที่ 8% โดยในสิ้นเดือน ต.ค.ที่ผ่านมา อยู่ที่ 1.2 หมื่นล้านบาท ในสิ้นปีนี้น่าจะอยู่ที่ 1.3 หมื่นล้านบาท และสิ้นปี 2556 จะขยับมาเป็น 1.4 หมื่นล้านบาท
“แคมเปญการตลาดหลังจากนี้จะเน้นการรับรีไฟแนนซ์ เปิดให้คนที่มีอยู่หลายสถาบันการเงินนำหนี้มาร่วมกันผ่อนชำระที่เคทีซี พร้อมให้อัตราดอกเบี้ยที่ต่ำกว่า และจะไม่มีการออกแคมเปญกระตุ้นให้คนสร้างหนี้ และการทำการตลาดของเคทีซีนับจากนี้ต่อไป เคทีซีจะให้ลูกค้าแบบเต็มๆ ไม่มีข้อจำกัด และที่สำคัญจะไม่มีเงื่อนไข ไม่มีเครื่องหมายดอกจัน” นายระเทียร กล่าว
นายระเทียร กล่าวอีกว่า ในปีหน้าเชื่อว่าเศรษฐกิจจะยังดีต่อเนื่อง เพราะรัฐบาลยังใช้จ่ายเงินงบประมาณเป็นจำนวนมากเพื่อดำเนินโครงการต่างๆ และที่สำคัญการที่สหรัฐอเมริกาใช้นโยบายผ่อนคลายเชิงปริมาณ รอบที่ 3 (QE 3) ทำให้สภาพคล่องถูกอัดเข้ามาในระบบมากขึ้น โดยเฉพาในเอเชียและประเทศไทย ซึ่งเป็นผลดีต่อเศรษฐกิจ ทำให้ภาคเอกชนไทยสามารถกู้เงินได้ในราคาถูก และจะมีภาคเอกชนไทยไปซื้อกิจการในต่างประเทศมากขึ้น